Operatorių parinkimo viešosioms elektromobilių įkrovimo prieigoms įrengti ir eksploatuoti Druskininkų savivaldybės teritorijoje konkurso sąlygų

4 priedas

(Sutarties projektas)

**VIEŠŲJŲ ELEKTROMOBILIŲ ĮKROVIMO PRIEIGŲ ĮRENGIMO IR EKSPLOATAVIMO DRUSKININKŲ SAVIVALDYBĖS TERITORIJOJE SUTARTIS**

2024 m.                  d.   Nr.

Druskininkai

Druskininkų savivaldybės administracija (toliau – Savivaldybė), atstovaujama [pareigos] [vardas, pavardė], veikiančio (s) pagal ........., ir [    ], juridinio asmens kodas      (toliau – Operatorius), atstovaujama [pareigos] [vardas, pavardė], veikiančio pagal [    ], (toliau kartu sutartyje vadinami Šalimis, o atskirai Šalimi) sudarome šią Viešųjų elektromobilių įkrovimo prieigų įrengimo ir eksploatavimo Druskininkų savivaldybės teritorijoje sutartį (toliau – Sutartis):

**I SKYRIUS**

**SUTARTIES OBJEKTAS**

1. Šia sutartimi Operatorius įsipareigoja konkursiniame pasiūlyme nurodytomis sąlygomis ir terminais įrengti ir eksploatuoti (teikti elektromobilių įkrovimo paslaugas) elektromobilių įkrovimo prieigas, o Savivaldybė įsipareigoja suteikti Operatoriui teritoriją, skirtą viešųjų elektromobilių įkrovimo prieigų įrengimui.
2. Šalys susitaria, kad bus diegiama tik nauja ir anksčiau nenaudota įranga ir susiję komponentai. Operatorius užtikrina, kad elektromobilių įkrovimo stotelės bus įrengiamos ir montuojamos laikantis gamintojo nurodymų, instrukcijų ir reikalavimų, bei vadovaujantis Elektros įrenginių įrengimo bendrosiomis taisyklėmis, patvirtintomis Lietuvos Respublikos energetikos ministro 2012 m. vasario 3 d. įsakymu Nr. 1-22 „Dėl Elektros įrenginių įrengimo bendrųjų taisyklių patvirtinimo“.
3. Ši sutartis yra ir Teritorijos perdavimo Operatoriui priėmimo ir perdavimo aktas.

**II SKYRIUS**

**ŠALIŲ TEISĖS IR PAREIGOS**

1. Savivaldybė turi teisę:
   1. tikrinti kaip Operatorius atlieka elektromobilių įkrovimo prieigų įrengimo darbus, ar laikosi suderinto projekto ir darbų saugos reikalavimų;
   2. reikalauti, kad Operatorius tinkamai ir laiku vykdytų Sutartimi prisiimtus įsipareigojimus.
2. Savivaldybė įsipareigoja:
   1. pasibaigus Sutarties galiojimui, priimti iš Operatoriaus jo Savivaldybei grąžinamą Teritoriją;
   2. Sutarties vykdymo metu bendradarbiauti su Operatoriumi;
   3. netrukdyti ir (ar) nevaržyti Operatoriaus teisės naudotis bei valdyti naudojamą Teritoriją pagal Sutartyje numatytą paskirtį;
   4. išduoti sutikimus, įgaliojimus ir (ar) pateikti Operatoriui kitus dokumentus, kuriuos teisės aktų nustatyta tvarka Savivaldybė gali išduoti ir kurių reikia Operatoriui Sutartimi prisiimtų įsipareigojimų vykdymui;
   5. tinkamai vykdyti kitus su šia Sutartimi prisiimtus įsipareigojimus Sutartyje nustatyta tvarka.
3. Operatorius turi teisę:
   1. gauti iš Savivaldybės visą informaciją ir dokumentus kuriuos Savivaldybė gali ir turi išduoti ir kurie reikalingi tinkamam šios Sutarties vykdymui;
   2. elektromobilių įkrovimo prieigų įrengimui ir priežiūrai pasitelkti trečiuosius asmenis be išankstinio suderinimo su Savivaldybe. Ši teisė negali būti suprantama kaip Operatoriaus teisė perleisti operavimo Įkrovimo prieigomis funkciją trečiai šaliai;
   3. reikalauti, kad Savivaldybė tinkamai ir laiku vykdytų Sutartimi prisiimtus įsipareigojimus.
4. Operatorius įsipareigoja:
   1. pradėti Įkrovimo prieigų įrengimo darbus nuo šios Sutarties įsigaliojimo dienos;
   2. savo nuožiūra nustatyti ir taikyti pagrįstus, skaidrius ir nediskriminacinius įkainius Įkrovimo prieigose už elektromobilių įkrovimo paslaugas;
   3. konkursiniame pasiūlyme nurodytas elektromobilių įkrovimo prieigas ir kitą prieigoms eksploatuoti reikalingą infrastruktūrą įrengti ir pradėti teikti elektromobilių įkrovimo paslaugas laikydamasi konkursiniame pasiūlyme nurodytų galių ir terminų;
   4. užtikrinti, kad Įkrovimo prieigų naudotojai už suteiktas paslaugas galėtų atsiskaityti Reglamento straipsnyje nustatytais būdais;
   5. sudaryti servituto teisės nustatymo sutartis (jei tokių reikia), gauti reikalingus leidimus, sutikimus, įregistruoti specialiąsias žemės naudojimo sąlygas ir atlikti visus su tuo susijusius veiksmus;
   6. užtikrinti, kad Įkrovimo prieigų įrenginių montavimo darbus atliktų asmuo, turintis Valstybinės energetikos reguliavimo tarybos išduotą atitinkamiems elektros įrenginiams įrengti būtiną Elektros įrenginių įrengimo atestatą;
   7. užtikrinti elektromobilių įkrovimo paslaugos teikimą visose įrengtose elektromobilių įkrovimo prieigose 365/24/7 režimu. Šio įsipareigojimo pažeidimu nelaikomi atvejai, kai dėl nuo Operatoriaus nepriklausančių priežasčių, pvz. techninių, elektrotechninių ar programinių įrangos ar elektros tinklų gedimų, planinių ir neplaninių profilaktikos darbų ar sutrikusio elektros energijos, interneto ryšio tiekimo naudojimasis įranga pagal paskirtį yra apsunkintas, apribotas ar nutrauktas.
   8. imtis aktyvių veiksmų siekiant ištaisyti gedimus ir pašalinti įrangos neveikimo priežastis;
   9. elektromobilių įkrovimo prieigas užregistruoti Viešųjų ir pusiau viešųjų elektromobilių įkrovimo prieigų informacinėje sistemoje;
   10. neregistruoti elektromobilių įkrovimo prieigų vietų Nekilnojamojo turto registre;
   11. savo lėšomis ir jėgomis sutvarkyti leistinos naudoti Teritorijos dangą, želdinius, įrengti reikiamą infrastruktūrą (apsauginius ir informacinius prieigų elementus t. y. kelio ženklus, bei horizontalų ženklinimą, apsauginius stulpelius, ratų atmušėjus) ir kt.;
   12. savo lėšomis prižiūrėti ir atnaujinti susidėvėjusias Įkrovimo prieigų konstrukcijas;
   13. savo lėšomis ir jėgomis pasirūpinti Įkrovimo prieigų prijungimu prie elektros tinklų, tinkamos galios elektros įvado atvedimu ir sumontavimu pagal projekto sąlygas taip pat Sutarties galiojimo metu tinkamai atsiskaityti su elektros energijos tiekėju už Įkrovimo prieigų ir jų veiklai reikalingos elektros energijos suvartojimą;
   14. per 30 (trisdešimt) kalendorinių dienų nuo Savivaldybės pranešimo gavimo dienos, pašalinti trūkumus dėl Sutarties sąlygų nevykdymo ar netinkamo vykdymo. Jei trūkumai per numatytą laiką nepašalinami, Operatorius įsipareigoja ne ginčo tvarka mokėti 50,00 Eur (penkiasdešimties eurų, 00 ct) baudą už kiekvieną pavėluotą pašalinti trūkumus dieną iki pažeidimų pašalinimo arba Sutarties nutraukimo šiuo pagrindu dienos;
   15. pasibaigus Sutarties galiojimo terminui per 30 (trisdešimt) kalendorinių dienų savo lėšomis išmontuoti elektromobilių įkrovimo prieigas ir grąžinti Teritoriją tokios būklės, kokios ji buvo perduota, atsižvelgiant į natūralų nusidėvėjimą. Šalys susitaria, kad Operatorius išmontuos tik elektromobilių įkrovimo prieigas ir jų pastatymui naudotus pagrindus, tačiau elektros kabelių požeminių linijų, kurios buvo nutiestos elektromobilių įkrovimo prieigų įrengimo metu, nedemontuos, tik kabelius atjungs / izoliuos nuo elektros tinklo. Nustatytu terminu neįvykdžius šiame punkte minėto reikalavimo elektromobilių įkrovimo stotelių demontavimą ir išvežimą organizuoja Savivaldybė, o Savivaldybės patirtas išlaidas ir 3 000,00 Eur baudą ne ginčo tvarka apmoka Operatorius. Savivaldybė neatsako už įkrovimo stotelių apsaugą, priežiūrą ir / ar sugadinimą demontavimo, pervežimo ir sandėliavimo metu;
   16. vykdant įkrovimo prieigų įrengimo darbus, laikytis galiojančių darbų saugos, priešgaisrinės saugos, sandėliavimo ir kitų teisės aktų reikalavimų, saugoti Savivaldybės ir (ar) kitų asmenų turtą, laiku išvežti statybines ir kitas atliekas, susidarančius dėl minėtų darbų atlikimo;
   17. nustačius, kad įkrovimo prieigos įrengtos ne pagal kompetentingų institucijų patvirtintą projektą ir gavus Savivaldybės įspėjimą dėl Sutarties sąlygų nevykdymo ar netinkamo vykdymo, per 60 (šešiasdešimt) kalendorinių dienų pašalinti nurodytus trūkumus.
5. Šalys susitaria, kad elektromobilių įkrovimo stotelės nuosavybės teise priklauso Operatoriui ir nėra perduodamos Savivaldybei jokiais daiktinės ar prievolių teisės pagrindais.
6. Operatoriaus prašymu, Sutarties 1 priede nurodytas Įkrovimo prieigų įrengimo ir pradėjimo eksploatuoti terminas gali būti pratęsiamas esant bent vienai iš žemiau nurodytų aplinkybių tokiam dienų skaičiui, kiek tęsiasi konkreti aplinkybė. Terminas gali būti pratęsiamas, jeigu:
   1. Savivaldybė nevykdo ar netinkamai vykdo savo įsipareigojimus pagal Sutartį, dėl ko Operatorius negali pradėti ar vėluoja vykdyti įkrovimo prieigų įrengimo darbus;
   2. Savivaldybė po Sutarties pasirašymo pateikia Operatoriui papildomus nurodymus dėl Įkrovimo prieigų įrengimo, kurie turi įtakos Operatoriaus atliekamų Įkrovimo prieigų įrengimo darbų terminams;
   3. paaiškėja archeologinių ir kitokių darbų pagal šią Sutartį atlikimui būtinų tyrinėjimų poreikis, kuris nebuvo nustatytas Sutarties pasirašymo metu ar kurio apimtys nebuvo tiksliai žinomos Sutarties pasirašymo metu;
   4. Įkrovimo prieigų ar jų infrastruktūros įrengimo darbai dėl ypač nepalankių meteorologinių sąlygų itin apsunkinami ar tampa negalimais atlikti;
   5. elektromobilių įkrovimo prieigų gamintojas ir (ar) pardavėjas vėluoja sutartu laiku pristatyti įrangą Operatoriui;
   6. Lietuvos Respublikos teritorijoje ar Europos Sąjungoje paskelbiama ekstremali situacija, nepaprastoji padėtis, Lietuvos Respublikoje ar bet kurioje kitoje su Sutarties vykdymu susijusioje valstybėje prasidėjus neramumams, kariniams veiksmams, terorizmui ir pan., kurie turi įtakos elektromobilių įkrovimo prieigų pristatymui ar įrengimui, atsiradus radiaciniam ar kitokiam pavojingam gyvybei oro užterštumai, kompetentingos institucijos sprendimu paskelbus epidemiją ir (arba) pandemiją valstybėse, susijusiose su Sutarties vykdymu, ar dėl nuo Operatoriaus nepriklausančių aplinkybių sutrikus elektromobilių įkrovimo prieigų pristatymui iš trečiųjų šalių, rinkoje trūkstant įrangos dalių ar įrengimui reikalingų medžiagų;
   7. kitais atvejais, kai Operatorius įkrovimo prieigų ar jų infrastruktūros negali įrengti per Sutartyje nustatytą terminą dėl nuo Operatoriaus nepriklausančių aplinkybių ir apie kurias būdamas apdairus ir veikdamas rūpestingai Operatorius nežinojo ir negalėjo žinoti Sutarties pasirašymo metu.
7. Šalys susitaria, kad Savivaldybei nustačius, jog vieta, kurioje yra įrengta ir eksploatuojama elektromobilių įkrovimo prieiga, reikalinga Druskininkų savivaldybės poreikiams, Operatorius per 60 (šešiasdešimt) kalendorinių dienų nuo rašytinio Savivaldybės pranešimo gavimo dienos privalo savo lėšomis išmontuoti elektromobilių įkrovimo prieigą, sutvarkyti aplinką ir Teritoriją aktu grąžinti Savivaldybei. Teritorija grąžinama tokios būklės, kokios buvo perduota, atsižvelgiant į natūralų nusidėvėjimą. Savivaldybė įsipareigoja pasiūlyti Operatoriui naują vietą elektromobilių įkrovimo prieigai įrengti ir eksploatuoti. Šalys susitaria, kad siūloma nauja elektromobilių prieigos vieta turi būti suderinta su Operatoriumi ir jam priimtina. Jei šalims nepavyksta susitarti dėl naujos vietos – Savivaldybė atlygina tiesioginius Operatoriaus nuostolius, patirtus dėl prieigų vietos panaikinimo. Savivaldybė turi teisę prašyti pakeisti Teritoriją konkrečiai elektromobilių įkrovimo prieigai vieną kartą per visą Sutarties galiojimo laikotarpį, išskyrus atvejus kai Šalys raštu susitaria kitaip.

**III SKYRIUS**

**SUTARTIES GALIOJMAS, KEITIMAS IR NUTRAUKIMAS**

1. Sutartis įsigalioja Operatoriui pateikus Savivaldybei sutarties sąlygų įvykdymo užtikrinimą – 10 000 Eur (dešimties tūkstančių eurų, 00 ct) dydžio pirmo pareikalavimo banko garantiją (originalą) arba pervedus 10 000 Eur sumą į Savivaldybės sąskaitą Nr. \_\_\_\_\_\_ esančią \_\_\_\_\_\_ ir galioja iki \_\_\_\_\_\_\_\_\_. Raštišku Šalių susitarimu, Šalims viso Sutarties galiojimo laikotarpiu tinkamai vykdžius Sutartimi prisiimtus įsipareigojimus, Operatoriui Savivaldybei pateikus prašymą ir Savivaldybei sutikus, Sutarties terminas gali būti pratęstas dar 5 (penkeriems) metams.
2. Šioje Sutartyje numatytos Operatoriaus teisės ir pareigos negali būti perduotos tretiesiems asmenims.
3. Sutartis gali būti nutraukta abiejų Šalių rašytiniu susitarimu arba Lietuvos Respublikos civiliniame kodekse nustatytais pagrindais ir atvejais.
4. Savivaldybė prieš 30 (trisdešimt) kalendorinių dienų įspėjusi Operatorių, turi teisę vienašališkai nutraukti Sutartį, jeigu Operatorius:
   1. neįvykdo (nepradeda vykdyti) savo konkursiniame pasiūlyme ir (ar) Sutartyje numatytų įsipareigojimų per 30 (trisdešimt) kalendorinių dienų nuo Savivaldybės įspėjimo gavimo dienos;
   2. įrengė ir (ar) eksploatuoja elektromobilių įkrovimo prieigas ne pagal nustatyta tvarka patvirtintą elektromobilių įkrovimo prieigų įrengimo projektą ir konkurse Operatoriaus pateiktą techninę informaciją;
   3. dėl savo kaltės negauna elektromobilių įkrovimo prieigoms įrengti ir (ar) eksploatuoti reikalingų leidimų ar nurodytu laiku nepradeda eksploatuoti elektromobilių įkrovimo prieigų.
5. Nutraukus Sutartį pagal šios Sutarties 14 punktą, Operatorius ne ginčo tvarka sumoka Savivaldybei 10 000 Eur (dešimties tūkstančių eurų, 00 ct) dydžio baudą (arba Savivaldybė pasinaudoja banko garantija arba negrąžina Operatoriaus pervesto užstato), bei privalo ne vėliau kaip per 15 darbo dienų nuo šios Sutarties nutraukimo dienos išmontuoti jau sumontuotas Įkrovimo prieigų konstrukcijas, jas išvežti, sutvarkyti naudotą Teritoriją bei aplinką ir perdavimo-priėmimo aktu sutvarkytą Teritoriją grąžinti Savivaldybei. Šalys susitaria, kad Operatorius turi teisę išmontuojant elektromobilių įkrovimo prieigas šiame punkte nustatyta tvarka, elektros kabelių požeminių linijų, kurios žemės sklype buvo nutiestos elektromobilių įkrovimo prieigų įrengimo metu, nedemontuoti, t. y. jas palikti po žeme ir neatlygintinai perduoti savivaldybės nuosavybėn, kabelius atjungiant, izoliuojant nuo elektros tinklo.
6. Operatorius, prieš 30 (trisdešimt) kalendorinių dienų raštu įspėjęs Savivaldybę, turi teisę vienašališkai nutraukti Sutartį, jeigu Savivaldybė gavusi raštišką Operatoriaus pareikšimą, per 30 (trisdešimt) kalendorinių dienų nepradėjo vykdyti ar ir toliau vykdo netinkamai Sutartyje numatytus įsipareigojimus.
7. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (*force majeure*) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga (*force majeure*) nelaikoma tai, kad Šalis neturi reikiamų finansinių ir ar žmogiškųjų išteklių Sutarčiai tinkamai ir laiku vykdyti arba Šalies kontrahentai pažeidžia savo prievoles.
8. Šalys nenugalimos jėgos (*force majeure*) aplinkybėmis susitaria laikyti aplinkybes, kaip jos reglamentuotos Lietuvos Respublikos civilinio kodekso 6.212 straipsnyje ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintose „Atleidimo nuo atsakomybės, esant nenugalimos jėgos (*force majeure*) aplinkybėms, taisyklėse“, taip pat blokada, terorizmas, perversmas, kiti neramumai, radiacinis ar kitoks pavojingas gyvybei oro užterštumas.

**IV SKYRIUS**

**BAIGIAMOSIOS NUOSTATOS**

1. Visa informacija, susijusi su Sutartimi, ja prisiimtų įsipareigojimų vykdymu, Sutarties Šalimis, jų veikla, taip pat kita su Šalių tarpusavio santykiais susijusi informacija ir duomenys, yra konfidenciali ir jokia apimtimi negali būti atskleista perduota ar kitaip atskleista jokiems tretiesiems asmenims, išskyrus norminių teisės aktų nustatytais atvejais ar gavus rašytinį kitos Šalies sutikimą.
2. Sutartį galima keisti arba pratęsti tik abiejų Šalių rašytiniu susitarimu.
3. Sutartis sudaryta, jai taikoma ir ji aiškinama pagal Lietuvos Respublikos teisę.
4. Šalys susitaria, kad bet kokie ginčai, nesutarimai ar reikalavimai, kylantys iš Sutarties ar su ja susiję, bus sprendžiami derybų keliu, o nepavykus susitarti derybų keliu – ginčai sprendžiami Lietuvos Respublikos įstatymų nustatyta tvarka teisme pagal Savivaldybės registruotos buveinės vietą.
5. Sutarties priedai yra neatskiriama Sutarties dalis.
6. Sutartis sudaroma dviem egzemplioriais, po vieną kiekvienai šaliai. Abu Sutarties egzemplioriai turi vienodą teisinę galią.

**PRIDEDAMA:**

1. Operatoriaus pasiūlymas (*Elektromobilių įkrovimo stotelių įrengimo grafikas*).
2. Techninė specifikacija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Šalių rekvizitai:**

|  |  |
| --- | --- |
| Druskininkų savivaldybės administracija  kodas 188776264  PVM mokėtojo kodas LT100008196411  buveinės adresas Vilniaus al. 18,  66119 Druskininkai  tel. (+370 313) 51 233,  el. p. [info@druskininkai.lt](mailto:info@druskininkai.lt)  a. s. Nr. LT  bankas | Operatorius – [pavadinimas]  kodas [             ]  PVM mokėtojo kodas [LT             ]  buveinės adresas [             ,  kodas, miestas]  tel. (+370  )  el. p. [             @             .   ]  a. s. Nr. LT  bankas |
| [atstovo pareigos]  [vardas, pavardė] | [atstovo pareigos]  [vardas, pavardė] |